KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru 9

L-Erbgħa, 23 ta' Ottubru, 2013

Stampat fl-Uffiċċju tal-Iskrivan

Prezz €2.50

Laqgħa Nru 9

L-Erbgħa, 23 ta' Ottubru, 2013

Il-Kumitat iltaqa' fil-Palazz, il-Belt Valletta, fis-06.45 p.m.

Il-Minuti tal-Laqgħa Nru. 07 li saret nhar l-Erbgħa 16 ta' Ottubru, 2013 ġew konfermati.

DISKUSSJONI DWAR L-ITTRA MIBGĦUTA LILL-KUMITAT MILL-ONOR.

TONI BEZZINA FUQ L-INĊIDENTI BIL-KAROZZI FIT-TOROQ TA' PAJJIŻNA

THE CHAIRPERSON (Onor. Deborah Schembri): Illum se niddiskutu l-ittra mibgħuta lill-Kumitat mill-Onor.

Toni Bezzina dwar l-inċidenti bil-karozzi fit-toroq ta' pajjiżna.

Se ngħaddi kopja ta' din l-ittra lill-Ministru Mizzi u biex niffriska ftit il-memorja tagħna se nerġa' naqra din l-ittra.

Din l-ittra tgħid hekk;

"Għażiż Chairman,

B'riferenza għall-accident fatali li seħħ fit-Triq tal-Barrani, Żejtun nhar l-Erbgħa 22 ta' Mejju 2013, u diversi aċċidenti oħra fit-toroq ta' pajjiżna, flimkien mal-fatt li qed ikun hemm dewmien u kjuwijiet sħaħ ta' karozzi f'diversi ħinijiet tal-ġurnata fit-toroq, fejn ukoll qed tinħass in-nuqqas ta' preżenza tal-Pulizija fit-toroq tagħna, qiegħed ġentilment nitlob lill-Kumitat għall-Affarijiet Soċjali sabiex idaħħal fl-aġenda u konsegwentement jiġi diskuss fid-dettall it-tħaris tas-saħħa tan-nies fit-toroq tagħna u kif pajjiżna jista' itejjeb is-sigurtà fit-toroq tagħna.

Nitolbok ukoll biex issejjaħ quddiem il-Kumitat lil kull min jidhirlek xieraq biex jitkellem dwar dan is-suġġett.

Dan qed nagħmlu f'isem l-Oppożizzjoni għax nemmnu li hemm bżonn l-impenn ta' kulħadd biex jittieħdu dawk il-passi kollha neċessarji biex tali aċċidenti jiġu evitati u jinħoloq mekkaniżmu ħalli tali perikli jiġu mneħħija mit-toroq tagħna fl-iqsar żmien possibbli.".

Aħna ddeċidejna li nitrattaw din il-materja b'mod konċiż għax mhijiex waħda mill-materji li ddeċidejna li għandna nagħmlu serje ta' laqgħat fuqhom f'dan il-Kumitat.

Ovvjament jien ma rrid ninjora l-ebda ittra li tasal quddiemna u għalhekk stedinna lilek Ministru, biex forsi tkun tista' tilluminana ftit dwar is-sitwazzjoni ta' dawn it-toroq f'pajjiżna.

Qed ikun hemm wisq inċidenti?

Kibret l-inċidenza tal-inċidenti?

Jew inkella għandna xi postijiet partikolari fejn qed ikun hemm iktar inċidenti mis-soltu u li allura wieħed għandu għalfejn jinkwieta u jrid jagħmel xi tibdiliet minn dak li kien hemm qabel?

JOE MIZZI (Ministru għat-Trasport u l-Infrastruttura): Naħseb li jkun aħjar li l-ewwel nisma' jekk hemmx xi proposti fuq kif wieħed jista' itejjeb is-sigurtà fit-toroq u biex innaqqsu l-imwiet!

Imbagħad nitkellem minn hemmhekk.

THE CHAIRPERSON: Jiena bħala l-persuna li qiegħda nippresjedi dan il-Kumitat stedint ukoll lill-Onor.

Bezzina sabiex ipoġġi madwar il-mejda magħna peress li hu kien l-awtur tal-ittra u għalhekk ma niddejjaq xejn milli nistaqsih fuq jekk hemmx xi affarijiet li hu jħoss li għandu jaqsam magħna ħalli mbagħad ikun jista' jirreaġixxi l-Ministru.

L-Onor.

Toni Bezzina.

TONI BEZZINA: Bħalma jaf kulħadd Transport Malta hija l-awtorità responsabbli mis-sigurtà tat-toroq kif ukoll tar-road users f'pajjiżna.

Min-naħa tiegħi ħassejt li għandi nikteb din l-ittra għas-sempiċi raġuni li rajt li qed jinqalgħu ċerti inċidenti u anke bdejt nara traffic lights mitfijin.

F'dan il-każ għandek problema għax l-ewwelnett se tiġġammja triq sħiħa u t-tieni nett għandek nies li qed jissograw meta jipprovaw joħorġu minn dik it-triq.

U huwa hemmhekk fejn jistgħu jinqalgħu ċerti inċidenti.

Jinkwetani l-fatt ukoll li f'dan il-każ partikolari, għalkemm il-lights kienu mitfijin għal aktar minn 24 siegħa, dawn sfortunatament baqgħu mitfijin.

X'kienet ir-raġuni li wara li għaddew 24 siegħa, il-ħsara baqgħet ma ssewwitx?

Kif ukoll x'passi qed jittieħdu biex tali ħsarat jiġu identifikati, irrapportati u konsegwentement irranġati fl-iqsar żmien possibbli?

U meta jinqalgħu dawn l-inċidenti min se jkun qiegħed iġorr ir-responsabilità?

Jiena nemmen li l-iskop mhuwiex dak li noqogħdu nagħmlu l-battibekki bejnietna fuq punti politiċi imma naħseb li huwa d-dmir taż-żewġ naħat tal-Kamra li fejn ikun hemm ċerti problemi ta' dan it-tip, l-ewwelnett isir l-istudju meħtieġ u jekk ikun hemm bżonn, jiġu nvoluti ċerti esperti sabiex jagħtu l-pariri tagħhom f'dan ir-rigward.

U fil-futur qarib għandna naraw li tissaħħaħ is-sigurtà fit-toroq tagħna biex dawn ma jkunux ta' detriment la għal dawk li jkunu qegħdin isuqu l-karozzi u lanqas għal dawk li jistgħu jkunu għaddejjin minn xi toroq partikolari.

THE CHAIRPERSON: Grazzi.

Il-Ministru Mizzi.

JOE MIZZI: Għalhekk li jien tlabt biex nisma' is-suġġerimenti.

Jien irrid is-suġġerimenti u fejn hemm xi problemi li wieħed jista' jirranġahom, dawn isiru u anke biex nisma' xi opinjonijiet.

Naħseb li aktar kostruttiv minn hekk ma stajtx inkun.

Ir-risposta li ngħatajt jien hi sempliċement fuq mistoqsija parlamentari li tqajjmet u li diġa' tkellimt fuqha u spjegajtha.

Madankollu m'għandi l-ebda diffikultà biex nerġa' nispjegaha.

Fl-opinjoni tiegħi se nkun qiegħed naħli l-ħin għax b'daqshekk mhux se ntejjeb is-sigurtà!

Aktar kont nippreferi li niddiskutu proposti biex fejn wieħed jista' itejjeb l-affarijiet, itejjibhom.

Jiena dejjem lest li nilqa' l-proposti li jsiru biex wieħed itejjeb l-affarijiet.

Imma ħalli nibda nwieġeb fuq it-traffic lights u nispjega s-sitwazzjoni x'inhi.

Is-sitwazzjoni tat-traffic lights inkwetatni mill-ewwel ġranet li ħadt ir-responsabilità ta' dan is-settur.

Għaliex qed ngħid hekk?

Qed ngħid hekk għax sibt li f'numru sostanzjali ta' traffic lights kien hemm problemi kbar.

Hemm problemi fil-cable ta' taħt l-art u anke biex tirranġa x-xogħol… Jiġifieri dawn il-problemi hemm kienu u mhux issa saru.

Hemm nuqqas ta' spare parts u hemm minnhom li huma antikwati u li s-sistema tagħhom spiċċat.

Din hi s-sitwazzjoni li writt.

Ir-realtà hi li jekk m'għandekx spare parts u tmurlek traffic light ma tistax tirranġaha.

Sibt każi li biex jibdlu bozza kienu qed jaqilgħu bozza minn traffic lights oħrajn fejn in-nies ma tantx jagħtu kas!

Kienu qegħdin jaqilgħu lampi minn oħrajn għax ma kienx hawn biżżejjed lampi!

Jiġifieri s-sitwazzjoni hi dik li hi u dik hi s-sitwazzjoni li sibt.

Min-naħa tiegħi dħalt nara xi kwestjoni kien hemm fuq l-ispare parts li kien hemm u affarijiet bħal dawn.

Ovvjament biex tixtri sistemi ġodda trid il-flus u biex iġġib il-flus trid tagħmel sistema ta' tenders.

Kien hemm sistema ta' tenders li kienet qiegħda tieħu fit-tul u kienet għadha lanqas ġiet aġġudikata meta lħaqt jien.

Fiż-żmien meta jiena lħaqt Ministru u ġiet biex tiġi aġġudikata, irriżulta li din kienet tailor-made għal xi ħadd partikolari u allura l-bord iddeċieda li ma jikkonsidrax dik it-tender.

Għalhekk għandha terġa' toħroġ tender oħra.

Din is-sitwazzjoni għadha għaddejja imma issa waslet fil-final biex tiġi evalwata.

In the meantime jiena xorta tajt l-approvazzjoni biex ċerti spare parts jinxtraw mill-ewwel b'direct order għax ma tistax toqgħod tistenna.

Jien għandi limit għax ma nistax nagħmel li rrid u nkun marbut mar-regolamenti imma fejn stajna mmexxu mexxejna.

Fejn wieħed jista' isewwi, isewwi, imma fejn wieħed ma jistax isewwi - mhux se noqgħod indur mal-lewża - hemm problema.

S'issa nagħmel ħafna affarijiet imma mirakli qatt m'għamilthom!

U ma naħsibx li nista' nagħmilhom.

Nerġa' ngħid li dik hi s-sitwazzjoni li writt imma mhux għax iwritt dik is-sitwazzjoni jien bqajt b'idejja fuq żaqqi.

Qed nagħmel minn kollox u fejn nistgħu nsibu spare parts inġibuhom malajr.

Issa lanqas issibhom malajr għax l-affarijiet mhux faċli li ssibhom.

Imma din hi s-sitwazzjoni.

Għandna persentaġġ għoli ta' traffic lights li huma problematiċi u antikwati u issa qed naraw x'hemm bżonn li jsir biex nibdew ix-xogħol.

Hemm xogħol li jirrikjedi li taqla' it-toroq u għalhekk trid toqgħod attent ukoll għax trid tara kif se tmexxi l-affarijiet.

Din hi s-sitwazzjoni imma fejn nistgħu nirranġaw malajr qegħdin nagħmlu l-aħjar li nistgħu.

Kont għedt ukoll li apparti li hemm unit li se jibda jagħmel il-monitoring u li fil-fatt dan diġa' beda jinforma fejn jara ċerti affarijiet.… Imma mhux imbilli jinformana li hemm il-lampi maqtugħin għax jekk m'għandekx spare parts xorta hemm se tibqa' il-problema!

Jiġifieri hemm problema ta' spare parts.

Jien avżajt ukoll u għedt li se nibdew nagħmlu t-telephone numbers mat-traffic lights – inutli nagħmluhom issa għax irid ikollna l-affarijiet f'posthom - biex wieħed ikun jista' iċempel meta jara xi ħsarat.

Għalkemm hemm sistema li tinforma malajr, jien kont wegħedt li biex inkunu aktar effiċjenti għandna nagħmlu dik is-sistema u allura se nagħmilha.

Aħna qed naraw biex ikollna traffic lights iktar moderni u minbarra li jkunu iktar moderni, dawn ikunu jaħdmu wkoll b'sistema ta' batteries ħalli jekk imur id-dawl dawn jibqgħu jaħdmu.

Kif inhuma bħalissa jekk imur id-dawl, avolja jkunu ġodda, mhu se jixgħel xejn u tispiċċa f'konfużjoni.

Aħna qegħdin naħsbu għall-quddiem fejn is-sistema tat-traffic lights li se nibdew nagħmlu jkunu jaħdmu bil-batteries u jiċċarġjaw bil-fotovoltaic.

Bdejna nħarsu lejn dawn l-affarijiet u bdejna nagħmluhom.

Jiġifieri qegħdin inħarsu 'l quddiem.

Imma nerġa' ngħid li dik hi s-sitwazzjoni li writt u dik hi r-raġuni bil-problema tat-traffic lights.

THE CHAIRPERSON: Ministru inti għedt li kien hemm sistema ta' tendering li ħadet fit-tul ħafna.

JOE MIZZI: Eżatt ħadet fit-tul.

THE CHAIRPERSON: Imma bħala proċedura ta' tendering, jekk il-proċedura nnifisha hija waħda tawwalija, hemm xi tibdiliet li se tagħmlu biex tkunu iktar effiċjenti?

JOE MIZZI: Dażgur.

U mhux hekk biss.

Bdejna nagħmlu t-tibdil imma l-kwestjoni hi li din żammet kollox għax it-tender kien ivvizzjat!

Kienet tailor made għal xi ħadd speċifiku.

Il-bord iddeċieda li dik hija tailor made għal xi ħadd.

Jien naħseb li f'pajjiż demokratiku u f'pajjiż trasparenti dawn m'għandhomx jitħallew għaddejjin.

Nerġa' ngħid li l-bord iddediċieda li kien hemm provi biżżejjed li juru li dan it-tender kien ivvizzjat u għalhekk twaqqaf il-proċess.

Ovvjament kellu jerġa' jibda mill-bidu.

ANTOINE BORG: Jekk tippermettili se niddipartixxi ftit mill-issue tat-traffic lights.

Kumbinazzjoni llum kien irrapportat fil-gazzetti li fl-ewwel tliet kwarti tas-sena mietu sitta minn nies f'pajjiżna b'inċidenti tat-traffiku.

Dawn ovvjament ikomplu ma' numru ta' fatalitajiet u inċidenti gravi oħrajn li kellna fl-aħħar snin.

Inċidentalment il-Kumitat illum qed jiltaqa' proprju fl-istess ġurnata li ngħatat l-aħħar tislima lill-aħħar vittma li tilfet ħajjitha fit-toroq tagħna u hawnhekk qiegħda nirriferi għal Kristy Vassallo.

Jien persważ li Transport Malta żżomm statistika – nittama li dan isir - ta' fejn huma l-punti li fihom isiru l-inċidenti fatali u f'liema ċirkostanzi dawn l-inċidenti jkunu saru, kemm fl-aspett ta' lokalità u location, liema kantuniera, liema roundabout, liema triq u anke f'liema dati jkun hemm it-tendenza li jsiru dawn l-inċidenti.

Jien nixtieq inkun naf jekk l-istrateġiji ta' Transport Malta jaħsbux sabiex jilqgħu għaċ-ċirkostanzi li fihom statistikament isiru l-inċidenti, kemm mill-aspett ta' post li jkun sinonimu ma' ċerti inċidenti kif ukoll maż-żmenijiet partikolari tas-sena li fihom isiru dawn l-inċidenti.

Qabel dħalna għal dan il-Kumitat kellna sessjoni ta' mistoqsijiet u tweġibiet mal-Ministru Emanuel Mallia li tkellem dwar il-forzi tal-ordni u dwar l-utilità tal-Korp tal-Pulizija.

X'inhuma d-diskussjonijiet li qegħdin isiru bejn il-ministeri biex naraw li l-forzi tal-ordni jissaħħu fl-aktar postijiet kruċjali?

JOE MIZZI: Nafu li s-sitwazzjoni hija gravi f'pajjiżna u ilha ħafna hekk.

Fil-fatt l-ewwel ħaġa li għamilt bħala Ministru kienet dik li nitlob lill-persuna inkarigata sabiex tħejji a Road Safety Strategy.

Minn din l-istrateġija se joħroġ ir-Road Safety Council.

Fih se jkun hemm miġbur kollox; l-istatisika li turi fejn huma l-black spots, l-imwiet kif kienu, f'liema toroq kienu, f'liema sena kienu, ta' liema etajiet kienu l-persuni li kienu nvoluti fl-inċidenti, x'tip ta' inċidenti kienu, eċċ. Se jkun hemm l-informazzjoni kollha biex imbagħad wieħed ikun jista' jibbaża l-affarijiet u jmexxi fuqha.

Din ħadniha mill-ewwel bis-serjetà.

Ir-Road Safety Council se jkollu wkoll sotto-kumitati fih li se jiġbru s-setturi kollha, bħal pereżempju tar-roti, tal-muturi, tal-bhejjem, eċċ. Kif diġa' għedt se naraw kollox għax jiġru ħafna tipi ta' inċidenti.

Se jkollna kif jiġru l-inċidenti, l-etajiet ta' dawk involuti u l-ħinijiet li fihom isiru l-inċidenti biex wieħed ikun jista' jmexxi l-affarijiet 'il quddiem.

L-Onor.

Bezzina semma l-koordinament mal-Pulizija u hawnhekk tajjeb ngħid li qabel kien hemm task force li kienet taħt l-Uffiċċju tal-Prim Ministru u x-xogħol tagħha kien li tikkontrolla t-traffiku meta kien hemm il-kwestjoni tal-karozzi tal-linja.

Il-Kabinett kien iddeċieda li bħala traffic management ir-responsabilità tkun taħti bħala Ministru u nista' ngħid li jkolli laqgħat mal-Ministru tal-Intern kif ukoll mal-Pulizija.

Flimkien mal-Pulizija għandi kumitat biex naraw it-traffic management.

Hemm ukoll l-esperti ta' Transport Malta u bejn wieħed u ieħor niltaqgħu ġimgħa iva u ġimgħa le.

Naraw l-istrateġija x'għandha tkun, x'qed jikkawża l-affarijiet u jekk ikun hemm xi problemi, nipprovaw insolvuhom ħalli mmexxu 'l quddiem.

Minn hemmhekk issa ħriġna u hemm lista sħiħa ta' xogħlijiet li jridu jsiru sabiex innaqqsu mhux l-inċidenti biss imma anke t-traffiku.

Qegħdin fid-diskussjoni u wasalna biex dawn nagħmluhom immedjatament u hemm xi passi oħrajn li nistgħu nieħdu biex innaqqsu kemm jista' ikun dawn l-affarijiet.

Madankollu qed jirriżultaw diversi problemi, fosthom li s-sitwazzjoni biex tissolva trid tieħu ħafna żmien.

Għandek ċertu tip ta' infrastruttura li l-pajjiż għandu bżonnha, kemm b'mod immedjatament kif ukoll għall-futur.

U din qiegħda tiġi mħejjija.

Dawk it-tibdiliet li għandhom isiru mmedjatament u li jistgħu jsiru qed nippjanawhom u mexjin fuqhom.

Ċerti deċiżjonijiet qed jittieħdu biex inaqqsu l-inċidenti u t-traffiku li dawn jikkawżaw.

Pereżempju hemm kwestjoni fuq il-bhejjem biex wieħed jara jistax jikkontrolla meta dawn joħorġu fit-toroq arterjali u f'ċerti ħinijiet jew le.

Jiġifieri għaddejjin diversi affarijiet għax l-ewwel trid tirrikonoxxi li hemm problema u mbagħad, ladarba tirrikonoxxi li hemm problema trid tara kif se tindirizzaha biex tipprova ssalva l-ħajja tan-nies.

Dawn huma affarijiet importanti.

Nerġa' ngħid li bħala traffic management niltaqgħu ġimgħa iva u ġimgħa le biex naraw kif nistgħu nikkoordinaw mal-Pulizija u ma' entitajiet oħra meta jkun hemm bżonn li mmexxu 'l quddiem.

THE CHAIRPERSON: L-Onor.

Toni Bezzina.

TONI BEZZINA: Ħalli nagħmel żewġ mistoqsijiet żgħar.

Onor. Mizzi, wara li ilek seba' xhur Ministru għat-Trasport f'Malta, x'sar biex tiġi solvuta....

THE CHAIRPERSON: Ippermettili ftit Onor. Bezzina.

Inti bgħatt ittra u jiena ġentilment ħallejtek - bi pjaċir tiegħi u naħseb bi pjaċir tal-Kumitat kollu - tpoġġi madwar il-mejda sabiex tagħmel l-ewwel mistoqsija lill-Ministru.

Imma issa nixtieq inħalli l-mistoqsijiet aktar dettaljati lill-Membri tal-Kumitat.

Jekk għandek mistoqsijiet dwar l-ittra li bgħatt, I don't mind li tagħmilhom.

TONI BEZZINA: Jekk traffic light damet aktar minn 24 siegħa mitfija u l-Ministru qed jgħid li dan sar minħabba nuqqas ta' spare parts, jien qed nistaqsih x'sar wara seba' xhur fuq din il-problema tal-parts biex dawn jiġu akkwistati!

Issa l-Ministru qal li kien hemm tender ivvizjat.

Jista' jgħidilna x'passi ħa dwar dan?

Għaddew seba' xhur u jekk fhimt sewwa.… (Interruzzjonijiet) Jien qed nipprova nagħmel il-punti tiegħi għax inkella inutli qegħdin hawnhekk!

JOE MIZZI: Bir-rispett kollu la jien membru ta' dan il-Kumitat u lanqas inti!

U ma kien hemm l-ebda mozzjoni fil-Parlament - l-istanding orders nafhom sew jien – li tgħid li inti qiegħed tissosstitwixxi lil xi ħadd.

Jiġifieri m'għandek l-ebda dritt, bħalma jien m'għandi l-ebda dritt, biex nagħmililek ċara imma xorta waħda ma nsib l-ebda oġġezzjoni!

Jekk inti ridt tkun kostruttiv u tipproponi x'nistgħu nagħmlu fuq road safety, kont titkellem, tipproponi u tgħidli x'hemm ħażin.

Mhux hekk għandu jkun!

Imma inti ġejt biex tagħmel il-mistoqsijiet.

Agħmel mistoqsijiet kemm trid, kun politiku kemm trid imma anke jien naf inkun politiku imma mhux se nkun politiku!

TONI BEZZINA: Anzi mhux qed inkun politiku!

(Interruzzjonijiet) Irrid nagħmillek is-suġġerimenti jiena?!

JOE MIZZI: X'suġġeriment huma?

TONI BEZZINA: Imma l-esperti miegħi qegħdin jew miegħek?!

THE CHAIRPERSON: Jekk jogħġobkom.

TONI BEZZINA: Jekk jien għandi problema u ressaqtha 'l quddiem permezz ta' din l-ittra, naħseb li għandi d-dritt nikkjarifika ċerti affarijiet, anke biex nipprova nifhem jien stess!

THE CHAIRPERSON: Onor. Bezzina, se nagħtik id-dritt tiegħek sabiex tagħmel mistoqsija oħra relatata ma' dan is-suġġett.

JOE MIZZI: Jimporta nirrispondi u mbagħad jagħmilli kemm irid mistoqsijiet?

THE CHAIRPERSON: Ministru tista' twieġeb u mbagħad wara ngħaddi għall-membri l-oħra.

ROBERT CUTAJAR: Il-Ministru mdorri u mhux se jiddejjaq.

JOE MIZZI: Sinjura President, jiena naf kif jiffunzjonaw il-kumitati u naħseb li għandi esperjenza biżżejjed.

Hawnhekk ma ġejtx quddiem xi Qorti imma ma jimportax.

Dwar l-ispare parts jiena tajt ordni immedjatament biex inġibu dak li nistgħu nġibu.

Fil-fatt dak li kien hemm available ġibnih imma dan mhux biżżejjed għax trid miljuni kbar biex iġġibhom u l-miljuni bit-tender trid toħroġhom.

It-tender li għedt li kien ivvizzjat mhux jien għedt hekk bħala Ministru imma kien il-Bord ta' Transport Malta li ddeċieda li dan it-tender kien tailor made.

Jien m'għandi l-ebda dritt li nżommhom imma l-bord iddeċieda hekk wara li ra l-affarijiet.

Kien hemm xi ħadd li ressaq complaint u meta l-Bord ta' Transport Malta għamel l-investigazzjonijiet tiegħu sab li min ressaq il-complaint kellu raġun.

U mbagħad ħareġ tender ieħor.

TONI BEZZINA: Min għamilha tailor made ma ttieħdu l-ebda passi kontrih?

JOE MIZZI: Safejn naf jien twaqqaf it-tender għax hekk kienu jagħmlu qabel f'każijiet bħal dawn u allura hekk qegħdin jagħmlu bħalissa.

Skont il-liġijiet ma jidhirlix li wieħed jista' jagħmel xi ħaġa.

Tista' biss twaqqagħha kif kien jiġri qabel.

Meta kien hemm kwestjonijiet darba fuq xi ħaġa li kienet tailor made, waqqgħuhom.

Issa l-bord sab li dan it-tender kien tailor made u waqqgħuh.

Imma jien ma nindaħalx u lanqas nista' nindaħal.

Fejn stajna solvejna l-problema solvejniha.

U ġieli jkun hemm koinċidenza kif iseħħu l-affarijiet għax filwaqt li inti tkun irranġajt il-ħsarat li jkun hemm fit-traffic lights, ikun hemm xi ħadd li reġa' kisser u qata' il-cable.

Imbagħad waqt li l-cable kien maqtugħ kien hemm kunsill li ried iċaqlaqhom minn hemm u kien hemm problema biex iġibu l-meter tad-dawl.

Wara kien hemm problema fuq min se jħallas il-meter tad-dawl u din il-kwestjoni damet il-ġimgħat.

Din hija burokrazija li trid tinqata' ukoll.

Kien hemm każi fejn it-traffic lights kienu ilhom ħafna ma jixgħelu.

Kien hemm problema li kienet ilha x-xhur u jien biex irranġajtha ħadt xi xahar ieħor għax riedu jaqilgħu t-triq kollha.

Dawn l-affarijiet kienu hemm min qabel ilħaqt ministru.

Jekk hemm problema hemm problema u wieħed irid jara kif se jirranġaha.

Imma jien mhux se noqgħod indoqq it-trombi u ngħid li dik ilha tliet xhur jew għalfejn ma saritx qabel u mhux wara.

Il-kwestjoni hi li s-sitwazzjoni tat-traffic lights hi dik li hi u rridu naraw kif se nsolvuha.

TONI BEZZINA: Fuq traffic lights ta' main roads qed nitkellem jien u mhux fuq traffic lights f'nofs lokalità!

Qed ngħid għal Tal-Barrani.

JOE MIZZI: Skont l-istatistika li għandi jien, it-traffic lights li hemm Tal-Barrani xebgħet tinqata' qabel is-sitt xhur li għaddew u kienet iddum maqtugħha wkoll!

Jekk trid tkun taf l-informazzjoni qed ngħaddihilek!

Din mhux darba nqatgħet u mhux 24 siegħa kienet iddum!

Ġieli damet 30 siegħa u anke 36 siegħa!

Imma jien ma naqbilx magħha u ma jfissirx li għax damet daqshekk, se noqgħod inħares lejha u daqshekk.

Jekk jista' ikun, it-traffic lights iridu jiġu f'sitwazzjoni li jekk imur id-dawl dawn jibqgħu mixgħulin.

THE CHAIRPERSON: L-Onor.

ETIENNE GRECH: Ministru nirringrazzjak tat-tweġiba li tajtna.

Issa nixtieq infaħħar l-inizjattiva – kienet ta' min kienet din l-inizjattiva u sinċerament ma nafx jekk saritx mill-Gvern preċedenti jew mill-Gvern preżenti – tajba ta' dawk it-tabelli li twaħħlu fit-toroq tagħna fejn qed javżaw li "speed kills".

Fil-fatt waħda mill-kawżi tal-inċidenti tat-traffiku huwa proprju meta n-nies ikunu qegħdin isuqu l-karozzi tagħhom b'veloċità eċċessiva.

U allura dawk il-billboards kienu tajbin.

Issa jiena noqgħod fis-South ta' Malta u meta niġi biex immur lejn in-naħa tan-North ta' Malta jew inkun irrid niġi hawnhekk fil-Belt, ikolli ngħaddi mill-Marsa li huwa l-bottleneck li jżomm fih ħafna traffiku.

U ninnota li ħafna drabi meta jiġri xi inċident tat-traffiku jkun proprju l-inċident tat-traffiku li jwaqqaf il-karozzi.

Ftit tal-ġranet ilu kien proprju żiemel li waqqaf it-traffiku f'dawk in-naħat.

Allura hemm xi mezz biex fir-rush hours - u anke f'ħinijiet oħra għax tista' tgħid li f'kull ħin qed ikun hemm dawn il-konġestjonijiet f'dawn it-toroq - il-pulizija jissettiljaw kemm jista' ikun malajr ħabta li tkun seħħet f'dik it-triq?

Jekk dawn il-karozzi maħbutin idumu siegħa jistennew sakemm jiġi l-pulizija se jimblokkaw lil kulħadd.

Mela hemm xi mezz biex nsolvuhom malajr l-inċidenti tat-traffiku li jsiru u nwarrbu l-karozzi minn nofs ħalli nikklerjaw it-toroq?

JOE MIZZI: Ħalli nsemmilek inċident li sar dan l-aħħar u li fih kien involut żiemel.

Issa jekk ikun hemm żiemel involut f'inċident tat-traffiku, ħadd ma jista' imissu jekk ma jiġix veterinarju.

Mela sakemm jiġi l-veterinarju t-triq se jkollha tibqa' magħluqa.

L-ironija hi li Veterinarju tal-Gvern ma setax jiġi!

ANTOINE BORG: Imma għax sab it-traffiku?

Ma setax jiġi għax hekk qiegħda fil-liġi!

Veterinarju tal-Gvern ma jistax imur.

Jiġifieri jien sibt din is-sitwazzjoni.

Dan il-veterinarju ma riedx jiġi u ma ġiex!

Issa qed nirranġaw is-sitwazzjoni u tkellimt mas-Segretarju Parlamentari biex nirranġawha u se nirranġawha.

Hemm ħafna affarijiet li jridu jitranġaw.

THE CHAIRPERSON: Li ġġib veterinarju kien l-obbligu f'każi bħal dawn għax iż-żiemel ma jistax jintmiss.

Imma mbagħad il-Veterinarju tal-Gvern ma jistax jiġi.

U dan kien żewġ passi 'l bogħod.

Din il-biċċa se nirranġawha wkoll permezz ta' avviż legali.

Imma qed nikkonsidraw ukoll fuq kif se joħorġu ż-żwiemel fit-toroq, x'ħinijiet għandhom joħorġu u f'liema toroq arterjali jistgħu jgħaddu minnhom.

Qegħdin niċċekkjaw kollox u qegħdin nikkonsultaw ma' kulħadd, inkluż mas-sidien taż-żwiemel.

Issa fejn huma l-pulizija?

Diġa' għedt li qegħdin niltaqgħu bejn wieħed u ieħor ġimgħa iva u ġimgħa le sabiex niddiskutu fejn qed ikollna l-bottlenecks biex nindirizzawhom.

Apparti x-xogħol li se jsir għax hemm xi xogħol infrastrutturali żgħir li jrid isir biex inkunu nistgħu nevitaw xi bottlenecks, hemm ukoll it-traffic lights fejn wieħed jista' jikkontrolla l-ħinijiet tagħhom.

Din għamilniha f'ċerti postijiet.

Jidher ċar, speċjalment fi Triq Aldo Moro l-Marsa, li jekk jiġri inċident hemmhekk, it-traffiku tan-naħa t'isfel ta' Malta u anke tan-naħa ta' fuq jieqaf totalment.

Jien kont konxju tagħha mill-ewwel din il-ħaġa u għalhekk ridna nagħmlu xi ħaġa.

Hemmhekk, apparti din il-kwestjoni li jekk ikollok inċident jista' jiġrilek kif ġara u diġa' għandna esperjenza ta' hekk, allura jien irid ikolli pjan ta' kontinġenza biex jekk jiġri xi ħaġa simili nkunu nafu kif għandna ntaffu l-affarijiet.

Pjan minnhom kienet it-triq tal-Marsa Shipbuilding, li din issa trid tagħti r-riżultati.

Issa f'daqqa waħda n-nies ġew konxji u qed jużawha ħafna din it-triq li ddevjat ħafna mit-traffiku minn fejn iċ-Ċimiterju tal-Addolorata.

U għedna li wieħed għandu juża' dawn it-toroq biex imur lejn il-Belt jew in-naħa t'isfel ta' Malta biex nevitaw inqas konġestjoni f'dawk in-naħat.

Imbagħad żidna t-timing min-naħa li jinżel minn Ħal Tarxien u Santa Luċija għal quddiem iċ-Ċimiterju tal-Addolorata biex dawk ikollhom ċans jibqgħu għaddejjin u ma jiġġamjawx it-toroq.

Dik ħadmet bil-provi għax qed nimmoniterjaw kollox.

Kellna problema għax xi ħadd daħħal f'ras in-nies li jekk tgħaddi minn hemm m'intix kopert bl-assikurazzjoni.

Hemm il-liġi li tgħid kif inhuma l-affarijiet u issa n-nies reġgħu bdew jgħaddu minn din it-triq.

Bħalissa għaddej xogħol fi Triq Diċembru 13 u f'postijiet oħrajn għax ma stajniex nevitawhom.

Għaliex?

Konna se nitilfu l-flus tal-Unjoni Ewropea kollha peress li dawn marbutin b'timeframe!

Dawn kienu bdew tard u għal xi raġuni kienu waqfu u għalhekk kelli nieħu deċiżjoni bilfors li jew ma nżommx il-problema u nħalli x-xogħol nofs lejħa u nitilfu l-fondi tal-Unjoni Ewropea jew inkella nieħu d-deċiżjoni li mmexxu ħalli nikklerjaw dak ix-xogħol u nlestuhom.

U d-deċiżjoni li ħadt kienet li dawn iridu jsiru bilfors u għalhekk irridu nagħmluhom.

Sfortunatament inzertawli ħafna truf f'daqqa imma jekk ma nagħmluhomx konna se nitilfu l-fondi.

U allura xorta kien se jkolli l-problemi.

Mela x'għamilna?

Studjajna t-traffic management kif għandna nikkontrollawh f'din is-sitwazzjoni, u fejn qabel kien ikun fuq il-karta biss, din id-darba jien ridt immur nara l-affarijiet fil-prattika għax hemm differenza bejn dak li tara fuq il-karti u dak li tara fil-verità.

U fil-prattika sibt affarijiet differenti u li kienu qed joħolqu konfużjoni.

Issa qegħdin naraw l-affarijiet kif inhuma fil-prattika.

Mela s-sitwazzjoni li hemm hi li ċertu xogħol kellu jsir bilfors għax kieku waqa' lura konna nitilfu l-fondi tal-Unjoni Ewropea u xorta x-xogħol kien irid isir biex nevitaw ċerti problemi.

Fl-istess ħin ħadna in konsiderazzjoni li l-Marsa Shipbuilding isservi biex tiddevja t-traffiku minn dawk in-naħat.

F'postijiet oħrajn qed naraw xi traffic lights li rridu nċaqilquhom u qed naraw it-timing tat-traffic lights kif ukoll roundabout partikolari kif nistgħu nirranġawha.

Dawn huma affarijiet temporanji li jkunu jistgħu jsiru malajr u qegħdin fi stadju li nagħmluhom imma jridu jarawhom l-esperti biex jagħtu l-go ahead tagħhom minħabba sigurtà u affarijiet bħal dawn.

Dawn huma affarijiet li qegħdin isiru.

L-infrastruttura li għandna bħalissa għall-ammont ta' karozzi li għandna llum fil-pajjiż trid titjib.

L-infrastruttura li għandna diġa' fiha l-problemi u allura rridu naħsbu għaż-żmenijiet tal-lum u rridu naħsbu għall-futur.

Inti għandek diversi fatturi.

Kif se tagħmel biex tnaqqas il-vetturi mit-toroq?

Waħda minnhom hija li jkollok trasport pubbliku effiċjenti ħalli jibdew jużawh in-nies u b'hekk jonqsu l-karozzi privati fit-toroq.

Trid li ċerti areas fejn jiltaqgħu l-karozzi minn diversi rotot… Is-sistema kif inhi llum fejn iċ-Ċimiterju tal-Addolorata mhijiex tenibbli.

Mela x'qed jiġri?

Saru pjanijiet għal dik l-area - u diġa' hemm il-pjanti lesti – biex min ikun ġej min-naħa ta' Raħal Ġdid u jrid imur lejn Ħal Luqa jista' jibqa' sejjer dritt u ma jmiss ma' ħadd.

L-istess jekk inti ġej min-naħa taċ-Ċimiterju tal-Addolorata u trid tibqa' sejjer lejn il-Belt Valletta jew lejn Ħaż-Żebbuġ tista' tibqa' sejjer dritt u ma ddejjaq lil ħadd.

Bis-sistema kif inhi ppjanata inti dejjem se tibqa' għaddej dritt u ma teħilx fit-traffic.

Ovvjament dan huwa investiment kbir, li jinvolvi miljuni kbar ta' ewro u se jsir bil-fondi tal-Unjoni Ewropea imma bilfors irridu nagħmluh.

Wieħed mill-punti li talbuni nispeċifika u tlajt apposta kien fuq il-kwestjoni tal-fondi tal-Unjoni Ewropea għall-infrastruttura tat-toroq.

Ir-raġuni kienet li t-TEN-T, jiġifieri t-toroq li jqabbdu mal-Ewropa kollha, l-airports u l-ports ikunu aċċessibbli għal kulħadd mill-Ewropa kollha, biex inti jkun faċli għalik biex iddaħħal il-cargo u affarijiet bħal dawn.

U dawn bdew jgħidu li l-fondi li se jagħtu huma kienu iktar fuq trains u affarijiet bħal dawn.

Imma aħna m'għandniex trains.

Imbagħad qalulna li lesti li jagħtu fondi fejn hemm bottlenecks u għalhekk ġibt il-provi billi għedtilhom li meta sempliċement seħħ inċident b'żiemel it-traffiku waqaf kollu.

Mela t-triq għall-airport li suppost dejjem tkun aċċessibbli ma kenitx aċċessibbli u t-triq għall-port ma kenitx aċċessibbli wkoll!

Mela dan kien każ speċifiku li għalih aħna qed nitolbu l-fondi tal-Unjoni Ewropea.

Il-koordinatur għaraf dan il-każ u fil-fatt iddeċieda, wara stedina li għamilnilu, li jiġi Malta biex jaraha.

Jiġifieri għamilna l-parti tagħna għax irridu l-fondi tal-Unjoni Ewropea.

Issa apparti l-konġestjoni tat-traffiku wieħed inaqqas ukoll l-inċidenti għax dawn l-affarijiet jikkawżaw ukoll l-inċidenti.

Din hi s-sitwazzjoni f'dawn is-seba' xhur.

THE CHAIRPERSON: Ministru se nagħmlulek xi mistoqsijiet oħra.

Li se nagħmel hu li se nieħu round ta' mistoqsijiet u mbagħad wieġeb wara.

Min-naħa tiegħi nixtieq nagħmillek mistoqsija żgħira; jien m'inix min-naħa t'isfel ta' Malta imma min-naħa ta' fuq u ovvjament anke hemmhekk għandna congested places, fosthom in-naħa tal-Imsida, fejn ir-roundabout tal-gass u postijiet oħrajn.

Minbarra dan il-post li inti semmejt maġenb iċ-Ċimiterju tal-Addolorata, hemm xi bottlenecks oħra li intom identifikajtu u li se jsir xi proġett....

JOE MIZZI: Dażgur.

Aħna rajna li fejn hemm it-TEN-T diġa' lesti għax l-Unjoni Ewropea tat il-fondi għalihom skoprejna li hemm xi bottlenecks oħrajn li rridu narawhom.

Pereżempju, il-Kappara waħda minnhom li se nagħmlu u se nibdewha s-sena d-dieħla.

Se nibdewha s-sena d-dieħla għax se jkollna Triq Diċembru 13 li se tkun lesta u se jkollna postijiet oħra bħal tal-flooding li se jkunu lesti wkoll.

B'hekk mhux se niġi f'sitwazzjoni fejn se jkolli kullimkien miftuħ.

Dawn qed jiġu programmati u se jsiru bil-fondi tal-Unjoni Ewropea.

Din id-darba m'għandniex il-biża' li nitilfu l-fondi għax qegħdin fil-ħin.

U bħal tal-Kappara hemm diversi oħrajn.

Ovvjament irridu naraw x'inhuma l-prioritajiet għax l-Unjoni Ewropea mhux tagħtik kemm titlob.

Hemm ħafna bottlenecks, l-iktar li hemm in-naħa ta' fuq huma żgħar u nistgħu nirranġawhom u se nagħmluhom.

Dawn qegħdin fil-lista u qed jarawhom l-esperti bħalissa biex jaraw x'għandu jsir.

Pereżempju l-Imsida se ssir b'mod immedjat għax hija waħda minn tal-bidu.

Tkellimt dwar in-naħa t'isfel ta' Malta għax dik l-unika waħda li hemm hekk imma mbagħad hemm maħsub ukoll xi proġetti oħrajn jekk ikollna l-fondi tal-Unjoni Ewropea.

Minn Kordin għan-naħa ta' Belt il-Ħażna se ngħaqqduhom permezz ta' bridge fuq il-baħar.

Dik qegħdin immexxu fuqha wkoll imma niddependu mill-fondi tal-Unjoni Ewropea.

Minn hemmhekk tista' tespandi t-toroq għal Tas-Sliema u anke jekk ikollok xi inċident kif semmejna fi Triq Aldo Moro ma tispiċċax b'Malta kollha wieqfa.

THE CHAIRPERSON: Issa għandi xi mistoqsijiet mill-Onor.

Silvio Parnis u mill-Onor.

Issa jekk ikun hemm xi ħaddieħor li jixtieq jagħmel mistoqsijiet oħra, inkunu nistgħu neħduhom wara.

L-Onor.

ANTOINE BORG: Jien ġej mir-Rabat u sa disa' ġimgħat ilu kont parti mill-kunsill lokali tar-Rabat.

Aħna r-Rabat għandna fost l-iktar toroq kontroversjali li hawn f'Malta; Triq George Borg Olivier, il-famuża Buskett Road li hija soġġetta għal ħafna istanzi ta' inċidenti tat-traffiku, mhux tant ħabtiet imma ta' pedestrians li jintlaqtu minħabba li dik it-triq hija two-way, jgħaddu ħafna karozzi minnha u hija pjuttost dejqa għall-ammont ta' karozzi li jgħaddu minnha.

Apparti minn hekk jintlaqtu wkoll il-gallariji tar-residenzi li hemm minħabba l-vetturi kbar li jgħaddu minn din it-triq.

Jien qatt ma fhimt - lanqas fil-leġislatura preċedenti, jiġifieri mhux qed indaħħal politika fiha l-biċċa - għalfejn Trasport Malta dejjem tinsisti li jitneħħew il-u-bars u l-bollards li jitwaħħlu fuq il-bankini f'dik it-triq!

Dawn iservu biex jillimitaw il-kapaċità tal-karozzi li jitilgħu fuq il-bankini u li b'konsegwenza ta' hekk jiġu f'kuntatt mar-residenzi.

L-esperjenza li għandi jien hi li din it-tip ta' infrastruttura dejjem tinqala' mill-postijiet fejn titwaħħal u dejjem bl-ispejjeż għall-kunsill.

Ma nistax nifhem x'inhi r-raġuni għalfejn jiġri hekk!

Naħseb li dawn huma strumenti li jistgħu jillimitaw l-inċidenti.

Forsi tista' tispjega inti għalfejn dan it-tip ta' apparat jinqalgħu minn dawn il-postijiet?

JOE MIZZI: Jiena ilni hemmhekk seba' xhur.

Issa x'kien jiġri qabel u x'jiġri llum mhuwiex tort tiegħi għalkemm illum jien responsabbli.

ANTOINE BORG: Le din mhijiex kwestjoni ta' tort imma rridu noħolqu l-aktar ambjent sigur għan-nies.

JOE MIZZI: Dan li qed jgħid il-kollega se nieħu nota tiegħu.

Jien ma nistax nifhem għax jien inħoss li fejn għandhom isiru l-bollards minħabba s-safety tan-nies, dawn għandhom isiru.

Meta wasluli l-ilmenti dejjem nibgħat ħa nara x'inhu jiġri u nistaqsi biex nara x'inhi r-raġuni.

Imma naċċertak li l-ilmenti u r-raġunijiet li wasluli mingħand il-kunsill - għax jien għamilt konsultazzjoni mal-kunsilli lokali kollha – rajthom u kellimthom biex ngħidilhom x'jaqa' u ma jaqax taħt id-dekasteru tiegħi.

Għedtilhom li l-pjan tal-Gvern huwa għal ħames snin u li dak li kienu qed jgħiduli jien kont nieħdu on board mal-pjanijiet tiegħi.

Ma jfissirx li kulma kellu l-kunsill seta' jitfgħu fuqi biex nagħmlu jien għax jista' ikun li jkun hemm affarijiet li huma responsabilità tiegħu.

Tajjeb ngħidu li issa kulħadd ġej bix-shopping list!

Jien fejn nista' ngħin, ngħin imma ma nistax nagħmel kollox.

Issa m'għadhomx jitolbuni imma qed jagħmluli l-kondizzjonijiet.

Imma affarijiet bħal dawn nagħti kashom u naċċertak li se ngħaddihom lil Transport Malta biex tara r-raġunijiet.

Li kieku kelli miegħi l-persuna li kienet responsabbli kienet tagħtik l-informazzjoni issa imma ma setgħetx tiġi għal din il-laqgħa peress li qiegħda Brussels minħabba l-kwestjoni li hemm fuq il-fondi tal-Unjoni Ewropea.

U żgur mhux se nieħu ċ-ċans biex nitlef il-fondi.

Fil-fatt qed nagħmel minn kollox biex inġibu dawn il-fondi.

Issa kif din il-persuna tiġi lura nistaqsiha.

THE CHAIRPERSON: L-Onor.

SILVIO PARNIS: Dan huwa suġġett interessanti ħafna għax naħseb li jolqot lil kulħadd.

Jiena li għandi ħafna għal qalbi n-naħa t'isfel ta' Malta naħseb li hija xi ħaġa pożittiva li l-Ministru ġej ukoll min-naħa t'isfel ta' Malta għax ikun jista' iħoss aktar u jifhem l-isfidi li kellhom in-nies ta' dawn l-akkwati.

Jiena dejjem nitkellem fuq il-problemi kbar li wieħed isib biex joħroġ min-naħa tal-Marsa u għalhekk naħseb li kienet inizjattiva verament tajba li nfetħet it-triq minn fejn tal-Marsovin għax taffiet xi ftit mit-traffiku.

JOE MIZZI: Taffiet ħafna.

Jien qed ikolli statistika ta' kuljum tan-numru ta' vetturi li qed jidħlu u n-numru ta' vetturi li għaddew f'dawn il-ġranet hija xi ħaġa li tagħmel kambjament kbir fuq dik l-arterja.

Jiġifieri qiegħda tintuża u m'hemmx traffic jams.

U issa waħda torbot mal-oħra u taffettwa anke l-akkwati ta' fuq għax meta mhux qed ikun hemm konġestjoni fejn Garibaldi u fi Triq Aldo Moro, allura se jkollok inqas konġestjonijiet f'postijiet oħra wkoll.

Imma pereżempju għad għandna problema ġo Ħ'Attard u f'dawk l-akkwati li qegħdin nindirizzawhom.

Kellna problema għax meta ġejna biex nagħmlu devjazzjoni hemmhekk il-kunsill lokali ma riedx.

Meta pprovajna naraw kemm jgħaddu karozzi minn hawn u kemm jgħaddu karozzi minn hemm sibna li jekk it-traffic lights indawwruhom se jkun hemm kambjament imma ma riedux.

Qed nipprovaw naraw kif se naslu u se nagħmlu tibdiliet oħra biex meta joħorġu l-karozzi minn Ħ'Attard u jkunu sejrin lejn ir-Rabat, - għax hemmhekk qed jiġġamjaw – mhux sempliċement ikun hemm persuna li tikkontrolla t-traffiku imma se nipprovaw nikkontrollaw minn fuq u se nipprovaw inwessgħu l-lane biex nillimitaw dik il-konġestjoni li hemm f'dawk in-naħat.

Issa din l-esperti jridu jagħmluha u mhux jien imma hija waħda mill-problemi li qed nindirizzaw.

SILVIO PARNIS: Ħassejt li għandi ngħidlek prosit fuq din il-biċċa għax kienet inizjattiva verament tajba u li qiegħda ttaffi ħafna mit-traffiku.

Nixtieq nagħmel suġġeriment biex forsi naraw jekk jistgħux jinfetħu xi arterji minn dik it-triq li tagħti għal Albertown il-Marsa ħalli nsolvu l-problema tat-traffiku.

JOE MIZZI: Suppost li Triq Diċembru 13 kellha tkun lesta bejn Frar u Marzu imma fuq parti minnha qed nesiġi li tkun lesta qabel.

Fil-fatt se nipprovaw niftħuha sal-aħħar ta' din is-sena.

Dik il-Marsa se taffettwaha meta tkun lesta u naħseb li sa Diċembru se tkun miftuħa.

Imbagħad il-parti l-oħra titkompla u titlesta fiż-żmien jew forsi xi daqxejn qabel ukoll.

Min-naħa l-oħra fi Triq Aldo Moro, li bħalissa għaddejjin bil-proġett tal-għargħar kellna niddevjaw it-traffiku xi ftit.

Aħna dejjem inħallu numru ta' karreġġjati miftuħin u x-xogħol qed isir.

Jiena tajt ordni biex naħdmu 24 siegħa ħalli nipprovaw innaqqsu kemm nistgħu l-inkonvenjent.

Il-problema li ma bdewx jaħdmu 24 siegħa għalissa hu minħabba li sabu xi problemi bis-servizzi u allura l-ewwel iridu jiġu rranġati s-servizzi biex imbagħad ikunu jistgħu ikomplu bix-xogħol.

Allura ma kienx worth it li taħdem 24 siegħa minn issa.

Mela qed naraw li jsiru s-servizzi biex imbagħad inkomplu bix-xogħol u jkunu jistgħu jaħdmu 24 siegħa ħalli b'hekk nieħdu l-iqsar żmien possibbli.

SILVIO PARNIS: Dik hija xi ħaġa pożittiva u napprezza x-xogħol li qed isir.

Fi żmien l-imgħoddi ntqal li kien se jsir xi ħaġa biex ittaffi t-traffiku u hawnhekk qed nirriferi għal fejn kien hemm il-cranes ta' Bezzina.

Ma nafx jekk dak il-proġett għadux bil-ħsieb li jsir.

Naf li huwa proġett jaħraq u jien dejjem għedt li se tagħlaq arterja importanti imma persważ li xejn mhu impossibbli u li kollox jista' isir.

Nikkonkludi billi ngħid xi ħaġa fuq it-trasport tal-Arriva.

Naf li bħala Ministru qiegħed taħdem ħafna fuq din il-kwestjoni.

Jiena nemmen ħafna li biex innaqqsu t-traffiku kbir - u t-traffiku dan l-aħħar żdied għax in-nies tilfu l-fiduċja fit-trasport pubbliku li qed toffri l-Arriva - li għandna rridu naraw li jkollna trasport pubbliku adegwat.

Naf li qed issir riforma u naf li din mhijiex riforma faċli.

Naf li qed tiswa lill-Gvern eluf kbar ta' ewro biex tneħħew il-bendy buses imma x-xewqa tiegħi hi li - fil-ġimgħat li ġejjin se nkunu qegħdin naħdmu fuqha din - kemm jista' ikun in-nies jerġgħu jibnu l-fiduċja fl-Arriva u dan jista' isir permezz ta' reklami biex in-nies juru l-fiduċja tagħhom fl-Arriva.

Barra minn hekk huwa importanti li n-nies iħallu l-karozzi tagħhom id-dar għax dan jiswa għall-ambjent ukoll biex mhux il-ħin kollu bl-exhaust.

Mhuwiex faċli imma nemmen li jekk niġbdu ħabel wieħed naslu fejn irridu.

U dan ikun tajjeb għall-flow tat-traffiku u anke biex in-nies ma jitilfux il-paċenzja.

Jien nara minni meta nagħmel xi siegħa jew aktar imwaħħal fit-traffiku nitlef il-paċenzja u mbagħad ma naħdimx tajjeb tul il-ġurnata.

Jiena nemmen li aktar ma jkun hemm servizz tajjeb ta' trasport pubbliku aktar in-nies se tkabbar il-fiduċja tagħha fl-Arriva u allura jibdew iħallu l-karozzi privati ġewwa biex jużaw it-trasport pubbliku.

Fl-aħħarnett nirringrazzja lill-Ministru tal-ħidma u tax-xogħol li qed iwettaq.

JOE MIZZI: Dak hu d-dover tiegħi.

Il-proġett li qed nirreferi għalih jibda minn fejn iċ-Ċimiterju tal-Addolorata u jibqa' sejjer safejn tas-Sulfarini, jiġifieri mhuwiex proġett żgħir imma għandna dik il-kwestjoni li semmejt aktar qabel u li mbagħad immexxu minn hemmhekk.

Rigward it-trasport pubbliku tal-Arriva ma nixtieqx li nikkumenta f'dan l-istadju peress li d-diskussjonijiet għadhom għaddejjin.

L-importanti hu li rridu naslu f'sitwazzjoni fejn ir-rotot ikunu qegħdin jaqdu lil kulħadd u fejn hemm rotot li ma jkun hemm ħadd fihom dawn m'għandhomx jibqgħu għax ikunu ħela ta' flus.

Min-naħa l-oħra ma jistax ikun li nibqgħu sejrin f'din is-sitwazzjoni fejn ċerti rotot ma jsirux, oħrajn jaslu tard waqt li oħrajn jaslu mimlijin u jħallu n-nies l-art.

Is-sitwazzjoni hi li hemm bżonn ammont ta' karozzi oħra.

Ir-rotot inħaddmu fuq dak li qal il-poplu Malti u Għawdxi kollu u fuq dak li qalu l-kunsilli lokali, jiġifieri l-bżonnijiet ħarġu b'mod ċar.

Dawn aħna ssottomettejnihom lill-Arriva.

Issa ovvjament nafu li jekk taqbeż ċertu kilometraġġ minn dak li kien stabbilit trid tħallas għalih u dak qiegħed fl-agreement.

Issa qegħdin nistennew il-feedback biex naraw x'jista' isir.

ROBERT CUTAJAR: Ħadt gost li semmejt li qed tipprova tara li fil-ġranet li ġejjin jibda x-xogħol 24 siegħa.

Naħseb li wasal iż-żmien li x-xogħol jibda jsir b'dan il-mod u din qed ngħidha b'responsabilità.

JOE MIZZI: Il-problema hi li ma stajniex nibdew qabel.

ROBERT CUTAJAR: Naħseb li kulħadd isiefer u ġieli rajtu x-xogħol għaddej fis-1.00 a.m. u fis-2.00 a.m. Irrid ninnota wkoll b'sodisfazzjon li minn mistoqsija parlamentari li kien hemm fuq il-bypass ta' San Pawl il-Baħar rigward id-dawl li kien ilu hemmhekk ix-xhur, inti ħadt azzjoni – u ta' dan nirringrazzjak - u proprju within days minn meta saret il-mistoqsija parlamentari sar ix-xogħol meħtieġ.

L-Onor.

Deborah Schembri naħseb li tgħaddi minn hemmhekk ukoll.

JOE MIZZI: Jien il-kritika nagħmilha lili wkoll.

ROBERT CUTAJAR: Se nikkritika xi affarijiet oħra imma li hu tiegħek, tiegħek.

JOE MIZZI: Tajjeb li tkun taf x'joħorġu minn dawk l-affarijiet.

Hemm field officers ta' Transport Malta li suppost jieħdu ħsieb li t-toroq li huma responsabilità ta' Transport Malta jkunu mixgħulin.

U jekk ikun hemm bozoz maqtugħin jirrapportawhom ħalli jinbidlu.

Sfortunatament dawn mhumiex effiċjenti u din ipprovajtha jiena stess.

Kienu rrapportawli li hemm id-dwal li kienu ilhom mixgħulin madwar erbat ijiem u għalhekk irrapportajt.

Ċempilt biex nara għalfejn kienu mixgħulin u dawn qaluli li baqgħu mixgħulin f'dik il-ġurnata biss.

U jien għedtilhom li dan mhux minnu għax kienu rrapportawli n-nies xi ġranet qabel u dawn baqgħu mixgħulin.

Għalhekk mhumiex effiċjenti.

Jien rajt li jkolli sistema fid-dipartiment li se tibda tiffunzjona sew meta jkun hemm iż-żoni kif għandhom ikunu u l-affarijiet li qed nistennew li jsiru biex jirrapportaw in-nuqqasijiet li qabel kienu tal-Public Works.

Imma issa jien għamiltha ċara li d-dekasteru li jaqa' taħti qed jimmoniterjawh kollu u allura mhux se noqgħod niddupplika l-affarijiet.

Mela dawk in-nies nistgħu nutilizzawhom x'imkien ieħor u se nara li jiġu utilizzati x'imkien ieħor biex inkunu nistgħu ntejbu s-servizz u ma jkollniex ripetizzjoni.

ROBERT CUTAJAR: Qed ngħidlek hekk għax ngħaddi kuljum minn hemm.

Ħalli nagħmillek xi mistoqsijiet oħra.

Jiena ngħid li kien hemm dan in-nuqqas għax min-naħa tal-Ministru Mizzi kien hemm dan id-diżgwid - jien kont għamilt mistoqsija parlamentari fuq hekk – fejn wieħed beda jwaddabha fuq l-ieħor.… (Interruzzjonijiet) Iva u qed ngħidlek prosit u grazzi.

B'rabta mat-toroq ejjew nirrikonoxxu li jekk titlaq minn Ħal Far u tibqa' sejjer sa San Lawrenz, Għawdex, naħseb li bit-TEN-T u proġetti oħra tal-Unjoni Ewropea sar ix-xogħol u.…

JOE MIZZI: Jien m'għedtx li ma sarx ix-xogħol imma għaż-żmenijiet tal-lum, u fis-sitwazzjoni li ninsabu fiha llum, bl-ammont ta' vetturi li għandna fil-pajjiż l-infrastruttura ma tiflaħx għalihom.

Jien mhu qed nikkritika lil ħadd u dik hija r-realtà.

ROBERT CUTAJAR: Naħseb li sar ħafna xogħol ta' toroq.

JOE MIZZI: Jien m'għedtlekx li ma sarx xogħol imma dik hi r-realtà.

Ir-realtà hi li l-infrastruttura li għandna fil-pajjiż ma tiflaħx għal dan l-ammont ta' vetturi.

Mela x'irridu nagħmlu?

Irridu nsibu metodu biex jonqsu l-ammont ta' vetturi mit-toroq.

Jekk wieħed ikollu servizz ta' trasport pubbliku se tgħin imma trid affarijiet oħra wkoll.

Apparti minn hekk trid taħseb għall-infrastruttura tal-lum u anke tal-futur.

Jiġifieri meta tippjana trid tippjana għal 15-il sena jew għal 20 sena oħra wkoll.

U aħna qegħdin fi stadju li rridu nagħmlu dawk l-affarijiet.

ROBERT CUTAJAR: Ministru inti semmejt każ li jien nesperjenzah kuljum u għalhekk naħseb li din id-deċiżjoni trid tidħol malajr kemm jista' ikun għax għandek is-safety fin-nofs.

Jiena ngħaddi kuljum minn Ħal Qormi biex immur ix-xogħol u nara b'mod regolari tfal jitilqu minn Ħal Qormi b'saqajhom barra mill-kaxxa tal-vann u jżommu żiemel permezz ta' ħabel f'idejhom!

U dawn ikunu għaddejjin fit-traffiku.

Jien naħseb li kull ġurnata li tgħaddi ngħidu l-Bambin illiberana minn xi diżgrazzja.

U allura naħseb li filwaqt li kollox huwa importanti, din il-ħaġa trid tingħata priorità.

Immaġina dan iż-żiemel jisfratta bit-tifel ikollu l-ħabel imdawwar ma' idejh u jispiċċa jiġbdu miegħu!

Ara xi straġi jkun hemm!

Din rajtha b'għajnejja għax ngħaddi minn Ħal Qormi.

JOE MIZZI: Jiena wkoll narah tiġri din u fil-fatt fil-bidu ta' din il-laqgħa tkellimt fuqha u għedt li qegħdin nindirizzawha.

ROBERT CUTAJAR: Iva smajtek kif kont dieħel għal-laqgħa.

JOE MIZZI: Se nagħmlu wkoll avviżi legali imma rridu nitkellmu wkoll mas-sidien ta' dawn l-annimali għax ma nistgħux naqbdu u nagħmlu sarima ma' dawn id-dilettanti u ngħidulhom li ma jistgħux joħorġu aktar fit-toroq.

Irridu nieħdu ħsieb ta' kollox u żgur li se nagħmlu konsultazzjonijiet ma' dawk ikkonċernati.

Ġibtli idea tajba wkoll għaliex waħda mill-affarijiet li rrealizzajna kienet proprju din li se nsemmi u li stqarrejtha barra wkoll.

Veru li l-ħbit bejn il-karozzi jikkawżaw traffic jams imma hemm affarijiet oħra wkoll.

Imma ma nistax nifhem kif meta jkun hemm konġestjoni niskopru li trakk tal-ġebel waqaf il-Marsa, trakk tal-ġebel waqaf taħt il-mina ta' Sta.

Venera u container waqaf viċin Ħal Luqa fl-istess ħin.

Meta jkun hemm problema bħal din qiegħda twaqqaf kullimkien!

U allura jien tkellimt ma' Transport Malta biex meta jieqaf trakk, wara li jitlaq minn hemmhekk idaħħluh għall-VRT ħalli jiċċekkjawh u jekk dan ma jkunx tajjeb għat-triq, ma jitħallix fit-triq ħalli ma joħloqx dawn il-problemi kollha.

Issa jekk dan it-trakk kien tajjeb għat-triq u waqaf, ikun tajjeb li wieħed jara għalfejn waqaf.

Dawn il-koinċidenzi wieħed ma jinnotahomx imma min ikun responsabbli jarahom.

Għalhekk għamiltha ċara ma' Transport Malta biex tmexxi ħalli tara li meta jkun hemm kwestjonijiet bħal dawn tibda ttella' il-vetturi għall-VRT.

ROBERT CUTAJAR: Ministru, l-espert li kellha Transport Malta qabel id-9 ta' Marzu hija l-istess persuna li hemm illum?

JOE MIZZI: Waħda mill-esperti iva hija l-istess.

ROBERT CUTAJAR: Allura kien hemm punti validi li qed jingħataw illum mill-istess dipartiment?

Naħseb jien li għad hemm l-istess nies għalkemm forsi żdiedu xi tnejn.

Hawnhekk skorrett.

Il-persuna li hemm illum kienet imwarrba.

Qed ngħid il-verità u mhux bil-paroli!

ROBERT CUTAJAR: Il-problemi li kelli ġol-Mellieħa.… Ma naħsibx li kienet imwarrba!

JOE MIZZI: Il-kariga ta' manager issa ħaditha.

Kienet tajba u għadha tajba u saret responsabbli u hija kkwalifikata.

ROBERT CUTAJAR: M'aħniex qed niġġieldu Ministru.

JOE MIZZI: Mhux għalik qed ngħid.

Din il-persuna hija kkwalifikata u hija kapaċissima u kulħadd jaf li hija kapaċissima.

ROBERT CUTAJAR: Imma l-pariri għaliex illum huma tajbin u qabel ma kienux tajbin jew viċi versa?!

Nerġa' ngħid li din ma kenitx imwarrba.

THE CHAIRPERSON: Agħtu ċans lill-Ministru jirrispondi.

JOE MIZZI: Mhijiex kwestjoni ta' pariri tajbin illum u ta' pariri ħżiena qabel.

Jien m'għedtx li tat pariri differenti qabel imma kien hemm parir li qabel kien differenti u hawnhekk qed nirriferi għall-parir li ngħata fuq ir-rotot tal-karozzi tal-linja.

Hemmhekk hemm il-parir tagħha - għax fittixt id-dokumenti kollha - fejn din qalet li s-sistema mhux se taħdem.

Qaltilhom hi bħala esperta li s-sistema tat-trasport pubbliku kif qed jipproponuha mhijiex se taħdem!

U din qiegħda bil-miktub.

Tathom spjegazzjoni bl-istatistika u b'kollox.

ROBERT CUTAJAR: Jekk għandha mertu tajjeb li taħdem.

JOE MIZZI: Għalhekk għidtlek li l-oħra kienet differenti.

Fuq l-oħrajn jien mhux qed nikkontesta li hemm xi ħaġa.… Jien fis-sitwazzjoni tal-lum qed nara li kif inhi l-istruttura preżenti, bilfors irridu nħarsu 'l quddiem.

Imma ma jfissirx li kien hemm xi ħaġa differenti għax l-istruttura li kien hemm għad hemm.

Jien qed ngħid li wieħed irid iħares 'il quddiem.

ROBERT CUTAJAR: Ministru, se nipprova nikkonkludi.

Se nagħmillek tliet mistoqsijiet u nieqaf.

Għandek żewġ kontradizzjonijiet għax fi Triq Diċembru 13 kellu jsir fis-sajf minħabba l-pillars u din hija xi ħaġa teknika imma ċċekkjajt fuqha.

Jien il-Ministru responsabbli u dħalt biex nara l-affarijiet u mhu veru xejn.

Rajt l-istatistika ta' kemm kien hemm xita...

ROBERT CUTAJAR: Imma ħadd ma jkun jaf kemm se tagħmel xita!

JOE MIZZI: Mela allura jmissni nieqaf għax issa żmien ix-xita!

ROBERT CUTAJAR: Agħtini ċans nispiċċa u mbagħad irrispondini wara.

THE CHAIRPERSON: Ministru, agħtih ċans jagħmillek il-mistoqsijiet u mbagħad irrispondi kollox f'daqqa.

JOE MIZZI: Dawn mhumiex mistoqsijiet biex inżidu s-sigurtà fit-toroq tagħna!

ROBERT CUTAJAR: U mbagħad għandek il-kontradizzjoni l-oħra fejn f' Birkirkara qed isir issa x-xogħol fiha.

Għandek dak ix-xogħol li għaddej bħalissa fil-Wied ta' Birkirkara u allaħares tagħmel ix-xita!

Naħseb li l-Bambin ħabbna f'dan il-każ.

JOE MIZZI: Mhux diġa' tajtkom ir-raġuni għaliex?

Imma ħalli nerġa' inwieġbek.

ROBERT CUTAJAR: Ministru kemm nagħmillek l-aħħar mistoqsija u daqshekk.

Meta se jkun lest ir-road safety strategy?

Meta se tkun pubblika?

Smajtek issemmi d-diversion road li hemm fejn il-baċir u inti għidt li dak li ħareġ rigward l-insurance kienet gidba.

JOE MIZZI: Qed nagħti garanzija.

ROBERT CUTAJAR: Imma qiegħda bil-miktub din il-garanzija?

JOE MIZZI: Tajtha jien pubblikament fuq it-television!

Jiġifieri jistgħu jikkwotawni.

ROBERT CUTAJAR: Jiġifieri għidtha inti fuq it-television?

JOE MIZZI: Għidtha jien u għidtha waqt mistoqsija parlamentari.

THE CHAIRPERSON: U qiegħed jerġa' jgħidha hawnhekk.

ROBERT CUTAJAR: Matul din il-ġimgħa kellna kontroversja - u semmejtha dalgħodu fi press conference viċin pajjiżek fil-Cottonera – dwar deċiżjoni totalment żbaljata li laqtet ammont ta' familji u sportivi.

B'din id-deċiżjoni żbaljata qegħdin nurtaw lin-nies tal-akkwati tal-Pixxina Nazzjonali.

Tgħiduli din x'għandha x'taqsam mas-suġġett tal-lum?

Għandha x'taqsam għax tinvolvi t-traffiku u l-parkeġġ.

Jgħid x'jgħid l-Onor.

Kollega dan ħa deċiżjoni żbaljata.

Immaġina bl-istess argument tal-Onor.

Buontempo jiddeċiedi li jagħmel dan il-pass żbaljat fid-distrett tiegħu!

Jgħid x'jgħid mhux se jipprova jgħatti xturu għax dak kien pass mgħaġġel u żbaljat.

Dan huwa Segretarju Parlamentari u nistenna li l-Ministru jew il-Prim Ministru jitolbuh idawwar id-deċiżjoni.

Jien għadni ġej mill-kumpless tal-Cottonera fejn hemm l-istess tip ta' parkeġġ u jkun hemm il-monti fl-istess viċinanzi.

Huwa qal li dan il-pass ittieħed minħabba s-sigurtà.

Immaġina l-Onor.

Buontempo, li ġej minn dak id-distrett, jieħu l-istess deċiżjoni żbaljata li ħa fil-Pixxina Nazzjonali ħalli jara x'chaos ikollu fid-distrett tiegħu!

Hemmhekk ħoloq inkonvenjent kbir għan-nies għax hemm madwar 60 karozza li m'għandhomx fejn jipparkjaw fit-toroq tal-madwar u issa qed ifittxu fejn jipparkjaw.

Naħseb li bħala Ministru responsabbli mit-trasport u anke fejn jidħol parkeġġ, veru parking ġo post pubbliku imma in the long run qed jaffettwa l-parking tar-residenti għax dħaltu f'parking schemes tar-residenti u ddeċidejtu li twaqqfuh.

Għalhekk nitolbok b'responsabilità Ministru biex lil hinn mill-politika u lil hinn mill-goals politiċi tieħdu azzjoni biex tgħidu lill-Onor.

Buontempo ħalli jibdel dik id-deċiżjoni żbaljata li ħa!

Suppost ġejtu hawnhekk biex tagħtuni s-suġġerimenti tagħkom.…

ROBERT CUTAJAR: Imma naf li m'intix se tiddejjaq tweġibni u fuq kollox hawnhekk fuq traffiku qed nitkellmu.

Għamilt press conference dalgħodu u ma kellekx għalfejn terġa' tagħmel press conference llejla f'din il-laqgħa!

Jien ukoll naf nagħmilhom il-press conferences.

U jekk irrid mhux waħda jew tnejn nagħmel!

ROBERT CUTAJAR: Weġibni jekk tista' Ministru.

JOE MIZZI: Dażgur li se nwieġbek.

Ir-riżultat hu li l-parking hemmhekk żdied.

Mhux dak kien ir-riżultat?!

ROBERT CUTAJAR: Fejn il-Pixxina?

Dik hija xi ħaġa privata u m'għandhiex x'taqsam mad-dekasteru tiegħi.

ROBERT CUTAJAR: Privata tal-Kunsill Malti għall-Isport?!

JOE MIZZI: Hija xi ħaġa li mhijiex fil-kontroll tal-ministeru tiegħi.

ROBERT CUTAJAR: Ministru inti parti mill-Gvern u l-parking ta' barra jaqa' taħt ir-responsabilità tiegħek.

JOE MIZZI: Il-parking ta' barra telaq?

ROBERT CUTAJAR: Hemm problema kbira fejn se jipparkjaw in-nies.

JOE MIZZI: X'qed nagħmlu aħna fuq il-parking?

Ħalli ngħidlek x'qegħdin nagħmlu.

ROBERT CUTAJAR: Se tnaqqsu tal-Pixxina!

Jien naħseb li tkunu qegħdin fil-qamar għax ma tkunux tafu x'qegħdin nagħmlu!

ROBERT CUTAJAR: Ministru, jien fil-Parlament qiegħed!

JOE MIZZI: Mela ħalli ngħidlek x'għidt jien.

THE CHAIRPERSON: Jekk jogħġobkom m'hemmx cross debates.

Onor. Cutajar issa għamilt il-mistoqsijiet tiegħek u għalhekk nitolbok biex tħalli lill-Ministru jirrispondi.

JOE MIZZI: Jiena għedt li fil-pajjiż qed nagħmlu pjan komprensiv f'kull żona fuq il-parkeġġi u mxejna sew fuqu.

Issa meta jkun lest nippubblikawh.

Mela allura ħu paċenzja ftit ieħor ħalli mbagħad tara dan il-pjan komprensiv li għandna fuq il-parkeġġi.

ROBERT CUTAJAR: Għadek ma weġibtnix.

JOE MIZZI: Dażgur li weġibtek.

ROBERT CUTAJAR: Kienet żbaljata d-deċiżjoni tal-Onor.

JOE MIZZI: Mela weġibni inti wkoll fuq jekk kontx żbaljat inti meta għedt tkellimt fuq Triq Diċembru 13 u l-kwestjoni tal-għargħar!

ROBERT CUTAJAR: Weġibni int u nwieġeb warajk.

JOE MIZZI: Rigward il-parkeġġ hemm pjan komprensiv u meta dan ikun lest tieħu risposta.

ROBERT CUTAJAR: Kummiedja sħiħa!

JOE MIZZI: Il-kummiedji taf liema huma?

Ħalli ngħidlek jien liema huma l-kummiedji.

Meta tgħidli għal Triq Diċembru 13 li komplejna biex jagħmlu l-pillars minħabba x-xita dawn reċti.

Intom waqaftu minn dak ix-xogħol peress li kienet waslet l-elezzjoni!

Jien għandi kollox u ma jirriżultax dak li qegħdin tgħidu intom.

Waqqaftuhom għax kien hemm pressure biex ma jkunx hemm traffic jam minħabba l-elezzjoni, bil-konsegwenza li kien hemm il-periklu li nitilfu l-fondi tal-Unjoni Ewropea.

Mela x'ġara?

Mela l-ewwel tgħidu li dan il-proġett bdejtuh intom u allura kien tajjeb.

Meta mbagħad qed tgħidu li waqajtu lura u li allura bilfors trid tkomplih għax inkella titlef il-fondi tal-Unjoni Ewropea, hemmhekk twaddbuha fuqna!

Mela issa ħu kollox.

Trid tkun ipokrita biex tgħid li għamiltuhom intom u mbagħad għax qed inkomplu x-xogħol u qed jinħoloq it-traffic congestions qed twaħħlu fina.

Trid tkun ipokrita biex tgħid li għamiltuhom intom imma issa għax qed joħolqu t-traffic congestions allura issa tort tagħna.

Trid tkun ipokrita biex tgħid hekk!

Il-verità hi li kellna nkompluhom għax konna se nitilfu l-fondi tal-Unjoni Ewropea.

Imma nerġa' ngħid li dawn mhumiex argumenti li stennejt mill-Oppożizzjoni llejla fuq kif għandna nżiedu s-sigurtà fit-toroq ħalli ma jmutux nies.

Ara aħna meta kien meħtieġ għedna li kellu jsir xi ħaġa fl-Imrieħel biex nevitaw l-imwiet.

ROBERT CUTAJAR: Ministru għadek ma weġibtnix.

JOE MIZZI: Jien mhux se noqgħod inwieġeb għall-ħmerijiet li qed tgħid inti!

Jiena nwieġeb b'mod serju u nagħti l-informazzjoni meħtieġa u fil-fatt fuq il-parkeġġ diġa' informajtek li għandna pjan komprensiv.

Nerġa' ngħid li għall-parkeġġi għandna pjan komprensiv f'kull area!

Tajtilek ir-risposta issa.

Nerġa' ngħid li meta kienet mietet persuna aħna konna għedna li rridu nagħmlu xi ħaġa imma min kien qabel responsabbli ġie jaqa' u jqum!

Għalina l-ħajja hija imprezzabbli u diġa' ħadna l-passi.

Aħna wegħedna fil-manifest elettorali u se nagħmlu xi ħaġa biex in-nies jaqsmu għan-naħa l-oħra tal-Imrieħel mingħajr ma jkunu fil-periklu.

THE CHAIRPERSON: Ministru għandi l-aħħar mistoqsija żgħira u mbagħad ngħaddi għall-Onor.

Marthese Portelli li wkoll tixtieq tagħmillek xi mistoqsijiet.

Nitlob lill-Membri biex ma jagħmlux cross debates.

(Interruzzjonijiet)

MARTHESE PORTELLI: Jiena se nżomm mas-suġġett.

Min jafni jaf li ġeneralment inżomm fil-qosor.

Anzi għandi problema biex intawwal.

Jien nixtieq nitkellem ftit dwar il-ħajja imprezzabbli tan-nies kemm tal-pubbliku kif ukoll tan-nies li hemm ma' Transport Malta u tan-nies li huma nvoluti fix-xogħol relatat ma' proġetti ta' Transport Malta.

Fil-fatt se mmiss tliet punti.

L-ewwel punt huwa dwar il-health & safety.

It-tieni punt huwa dwar il-contingencies li hemm bżonn li jittieħdu jekk s'issa għadhom ma ttieħdux u t-tielet punt huwa dwar l-insurances li għandu jkun hemm meta jkun għaddejjin xi proġetti.

Se nibda l-ewwel fuq il-health & safety.

Skont il-liġi tal-Health & Safety Transport Malta għandu jkollha Health & Safety Officer li mhux biss ikun qiegħed hemmhekk biex jindirizza l-health & safety tal-individwi li jaħdmu ma' Transport Malta imma jrid ikun qiegħed iħares ukoll il-health & safety tal-individwi ta' Transport Malta li jaħdmu fuq barra u jissorvelja wkoll il-proġetti kollha li tkun qed tagħmel l-istess Transport Malta tramite kuntratturi.

Skont il-liġi tal-Health & Safety mhuwiex biżżejjed li l-kuntrattur ikollu l-Health & Safety Officer tiegħu u d-dokumentazzjoni kollha f'postha.

Fil-fatt jiena nformatha li Transport Malta, ftit tax-xhur ilu ħarġet quotation għal health & safety services.

Illum hemm persuna jew kumpanija – m'għandix għalfejn insemmi l-isem - li l-kuntratt tagħha skadilha.

Fil-frattemp jiena nformatha wkoll li ttieħdet deċiżjoni.

Jista' il-Ministru jikkonferma jekk dan huwiex minnu jew le?

Jekk il-kuntratt tal-persuna li kienet għaddejja bil-kuntratt qabel l-elezzjoni għadu għaddej sal-lum, għalfejn allura kien hemm il-bżonn li joħroġ tender ieħor?

Jiena qed nassumi li l-kuntratt ta' din il-persuna skada u suppost li qiegħed jiġi mġedded biex ikun in line.

It-tieni punt huwa dwar il-contingencies.

X'tip ta' contingencies qegħdin jittieħdu fejn jidħol it-trasport pubbliku?

Kulħadd ikun fit-toroq u kulħadd jaf li l-problemi tat-trasport pubbliku għadhom hemmhekk.

Anzi l-problemi tat-trasport pubbliku żdiedu u dik ukoll qiegħda toħloq problema akbar ta' health & safety għaliex il-karozzi fit-toroq qegħdin jiżdiedu.

It-tielet u l-aħħar punt huwa dwar l-insurances.

Jiena nixtieq li bħala Kumitat ikollna konferma li kull proġett li jkun qiegħed jittieħed minn Trasport Malta, inkluż id-diversion routes, huma koperti.

Għalfejn qiegħda nsemmi d-diversion routes?

Qiegħda nsemmihom għax dawn ġeneralment isiru f'qasir żmien u mingħajr ma jkollok il-ħin li tippjana sew għalihom.

Nixtieq li jkollna konferma li anke fil-każ ta' dawn id-diversion routes dawn huma kollha koperti bl-insurances li għandhom Transport Malta.

JOE MIZZI: Rigward tal-health & safety, jekk kien hemm prattika ħażina qabel u din għadha hemmhekk sal-lum....

MARTHESE PORTELLI: Ħalli nikkoreġik Ministru.

Il-mistoqsija tiegħi mhux dik kienet!

Il-prattika ta' qabel kienet li kien hemm kuntratt validu u meta tela' il-Partit Laburista fil-Gvern dan il-kuntratt skada.

Mela l-prattika żbaljata fi żmienek qiegħda Ministru!

THE CHAIRPERSON: Jekk jogħġbok Onor. Portelli m'hemmx cross debates!

JOE MIZZI: Inti bdejt tgħid li ma jieħdux ħsieb tal-ħaddiema, li ma jieħdux ħsieb ta' ħaġa jew oħra imma jekk kien hemm prattika ħażina qabel u din għadha hemm jien ma naqbilx magħha u wieħed irid jara l-affarijiet.

Jekk inti trid tkun taf dawk id-dettalji li qiegħda ssemmi … (off mic)

Rigward it-trasport pubbliku, l-Arriva rriżultalha li bħala bejgħ ta' biljetti baqgħet l-istess jew żdieded, jiġifieri hemm kontradizzjoni bejn dak li qiegħda tgħid inti u dak li qed tgħid l-Arriva.

MARTHESE PORTELLI: Il-mistoqsija tiegħi mhux dwar l-Arriva kienet!

THE CHAIRPERSON: Onor. Portelli nitolbok tagħti ċans lill-Ministru ħalli jirrispondi.

JOE MIZZI: Il-kwestjoni kollha hi li intom, kif għidtu fir-rapport li sar wara t-telfa dwar fejn tellajtu l-aspettattiva u fejn għamiltu l-iżbalji, jien flejthom kollha biex nitgħallem minnhom u mmexxi 'l quddiem.

U wieħed mill-iżbalji li għamiltu kien fuq ir-rotot li tajtuhomlhom intom lill-Arriva u dawn ħadmu fuq ir-rotot tagħkom.

Hemmhekk jidher biċ-ċar li hemm problemi kbar.

Il-problemi kbar huma fejn karozzi li suppost ikunu frekwenti filgħodu għax l-aktar li se jġorru nies jispiċċaw ma jkunux frekwenti.

Jew inkella rotot li jitilqu minn post biex jiġbru n-nies minn fuq l-istages imma jkunu full-up mill-ewwel u allura jibqgħu għaddejjin.

Din is-sitwazzjoni ilha sejra.

Apparti minn hekk, dawk ir-rotot li kienu tħabbru fl-aħħar u kienu tbiddlu ma kellhomx biżżejjed karozzi.

Fil-fatt meta aħna ħdimna r-rotot ħsibna li rridu aktar karozzi u anke l-Arriva kkonfermat dan.

Dawn ir-rotot ġodda li għamilna saru fuq dak li qalilna l-poplu Malti u Għawdxi kollu u fuq dak li qalulna l-kunsilli lokali.

Nista' ngħid li kulħadd ġie kkonsultat fuq ir-rotot li se jgħaddu lill-Arriva.

Issa skont il-kuntratt li hemm dawk il-kilometri żejda rridu nkunu nafu kemm se nħallsu għalihom u mbagħad iridu jiġu fis-seħħ u rridu naraw kemm hemm bżonn aktar karozzi biex dawn ir-rotot jitħaddmu fil-prattika.

Is-sitwazzjoni kif kienet ma stajtx tvarja jekk ma żżidx il-karozzi u tbiddel ir-rotot.

U r-rotot ma tistax tbiddilhom jekk m'għandekx karozzi.

Mela meta jiġu l-karozzi u nbiddlu r-rotot inkunu f'sitwazzjoni li naslu fejn irridu biex imbagħad in-nies jibda jkollhom il-fiduċja f'dan is-servizz u jibdew jużawh.

Imbagħad semmejt l-assikurazzjoni fuq il-proġetti.

Inti taf li skont il-liġi, jekk Transport Malta tiddikjara li dik hija triq li qed tintuża, allura mela dik koperta.

Imma jekk trid aktar informazzjoni nitolbok tagħmilli mistoqsija parlamentari ħalli nara liema huma d-diversions u nkun nista' inwieġbek fuqhom.

M'għandix problema.

Ngħid lil Transport Malta biex tgħaddili l-informazzjoni u ngħaddilek tali informazzjoni.

M'hemm xejn x'naħbi!

MARTHESE PORTELLI: Jiena ma ġejtx hawnhekk biex nagħmel il-mistoqsijiet parlamentari u lanqas staqsejtek biex tgħidli jekk kull diversion hijiex koperta jew le.

Aħna qegħdin hawnhekk biex nagħmlu s-suġġerimenti tagħna u s-suġġeriment tiegħi kien li huwa importanti li d-diversions kollha jkunu koperti.

JOE MIZZI: Naqbel miegħek.

MARTHESE PORTELLI: Imma dwar il-contingency bqajt ma weġibtnix.

JOE MIZZI: Diġa' għidtlek biex tagħmilli mistoqsija u nagħtik ir-risposti kollha.

MARTHESE PORTELLI: Mela se noqogħdu nagħmlu l-mistoqsijiet parlamentari mis-Social Affairs Committee?!

JOE MIZZI: Mela allura tippretendi li jien niġi hawnhekk u nkun naf kollox!

Mela jien infallibbli u bl-amment se niftakar kollox!

MARTHESE PORTELLI: Imma bħala contingency għandek tkun taf!

JOE MIZZI: Sakemm ma tinġibidx l-attenzjoni fuq xi ħaġa li mhux suppost jien ma nistax inkun naf kollox.

Għalhekk għedtlek biex tagħmilli mistoqsija parlamentari ħalli niċċekkja u ngħidlek.

MARTHESE PORTELLI: Fil-programm elettorali kontu għidtu kemm-il darba ċar u tond li għandkom ir-road map.

Veru li din qalha l-Onor.

Joseph Sammut u mhux inti u jista' ikun li għalhekk li ma tridx tgħidli x'inhi.

(Interruzzjonijiet)

THE CHAIRPERSON: Skużawni!

Tfejtilkom il-microphones.

Issa tistgħu tikkalmaw ftit?!

MARTHESE PORTELLI: Jiena nippretendi li jekk għandna Ministru quddiemna, se jkun qiegħed hawn biex niddjalogaw miegħu!

JOE MIZZI: Inti llum suppost kellek tiġi b'xi proposti fuq kif se ntejbu s-sigurtà fit-toroq!

MARTHESE PORTELLI: Jiena ġejt bil-proposti!

Mela ħalli nerġa' ngħidhomlok.

Se nerġa' nagħmel il-proposti tiegħi.

JOE MIZZI: Naf li għamilthom għax smajtek u ħadt nota tagħhom.

MARTHESE PORTELLI: Mela qed tikkonferma li għamilthom!

Grazzi Ministru.

JOE MIZZI: Bil-proposti li għamilt qed tinsinwa affarijiet li għadek ma tafhomx u kif nagħtik ir-risposti se ssib li dak li pprovajt tinsinwa m'intix korretta!

MARTHESE PORTELLI: Ministru, jiena ġejt u tajt il-proposti tiegħi u inti issa għadek kemm ikkonfermajt dan.

(Interruzzjonijiet)

JOE MIZZI: M'għandix diffikultà.

THE CHAIRPERSON: Erġajt tfejtilkom il-microphones.

JOE MIZZI: Fid-dettall nagħtihomlok.

L-ewwel ma nibda huwa bit-triq tal-Marsa Shipbuilding ħalli nurik kif …

MARTHESE PORTELLI: Ministru, jiena ma semmejtx tax-Shipbuilding!

JOE MIZZI: Għax inti semmejtli n-naħa tal-Gvern u jien semmejtlek in-naħa tal-Oppożizzjoni.

MARTHESE PORTELLI: Jiena kont qed nitkellem fuq id-diversions inġenerali ma' Malta u Għawdex kollu.

THE CHAIRPERSON: Hawnhekk ġejna biex nitkellmu fuq il-health & safety.

Konna qegħdin nitkellmu fuq il-conversions u għalhekk l-affarijiet l-oħra nħalluhom għal xi ġurnata oħra jew inkellha nagħmlu mistoqsijiet parlamentari fuqhom għax naħseb li llum eżawrejnih dan is-suġġett.

Għandna wkoll impenji oħra fil-Plenarja u għalhekk se jkolli naġġorna l-laqgħa għal ġurnata oħra.

Onor. Bezzina nitolbok tkun fil-qosor għax ma fadalx ħin.

TONI BEZZINA: Peress li kif bdejna l-Ministru staqsini jekk għandix xi suġġerimenti x'nagħmel nixtieq ngħidlu li jekk irid nista' niltaqa' miegħu jew mal-esperti tiegħu forsi nkun nista' ngħinhom b'xi mod jew ieħor.

Naħseb li n-numru tal-mobajl tiegħi għandkom, ċempluli u fejn nista' nagħti daqqa t'id nagħti daqqa t'id.

JOE MIZZI: Min-naħa tiegħi jekk għandek xi suġġerimenti ibgħathomli ħalli jarawhom l-esperti u mbagħad nikkonsulta miegħek.

Anzi mhux miegħek biss imma ma' kulħadd għax ma nsib l-ebda diffikultà biex nagħmel dan.

Imma toqgħodx tistenna lili.

Li kieku nemmen li nista' insalva ħajja jien ma kontx noqgħod nistenna din il-laqgħa imma kont nibagħthom qabel is-suġġerimenti!

TONI BEZZINA: Ministru għamilthom u bgħatthom diġa'!

U n-nies tiegħek jafuh dan!

Għamilt suġġeriment u ġbidt ukoll l-attenzjoni fuq dawk it-traffic lights mitfija.

JOE MIZZI: Aħna t-talba ta' kulħadd nikkonsidraw.

Ara jien meta kont nagħmel suġġerimenti kienu jipprovaw jgħaddu ż-żufjett bija imma xorta tgħallimt minnha għax kienu mietu n-nies meta ma ħaduhomx dawk is-suġġerimenti li kont ressaqt!

Allura jien ma rridx li jkun hemm xi suġġerimenti li ma ngħaddihomx lill-esperti biex jarawhom u jiġri l-istess lili.

THE CHAIRPERSON: Min iħoss li għandu jagħmel xi suġġeriment, jista' jgħaddih lill-Ministru.

Illum se jkollna nagħlqu l-laqgħa għax għandna doveri oħrajn.

Jiena kont se nkun imsiefra l-ġimgħa d-dieħla imma peress li tħassar kollox se nkun nista' inlaqqa' il-Kumitat bħal-lum ġimgħa kif nagħmlu s-soltu.

Naturalment l-aġenda tkunu informati biha mingħand is-Segretarju tagħna.

Illum kellna xi afarijiet oħra fuq l-aġenda imma mhux se jkollna ċans narawhom għax din il-parti tas-seduta ħadet iktar ħin milli ħsibt.

Għalhekk mhux se nilħqu niddiskutu r-rapport tal-GWU dwar il-prekarjat u se jkollna nħalluha għal darb'oħra.

Nirringrazzjakom.

Fit-8:01 p.m. il-Kumitat aġġorna għal nhar l-Erbgħa, 30 ta' Ottubru, 2013 fl-istess ħin.


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 23 ta' Ottubru 2013

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:52 p.m.

L-Onor.

Christopher Fearne, President tal-Kumitat, ippresieda.

PREŻENTI: Is-Segretarju Parlamentari għall-Kompetittivita u Tkabbir Ekonomiku l-Onor.

Edward Zammit Lewis (sostitut tal-Ministru għall-Affarijiet Barranin), l-Onor.

Marthese Portelli u l-Onor.

ASSENTI: L-Onor.

SKUŻATI: L-Onor.

Luciano Busuttil kien fuq xogħol parlamentari ieħor.

L-Iskrivan tal-Kumitat qal it-talba.

Il-Minuti tal-laqgħa Nru. 8 li saret fit-27 ta' Settembru, 2013 kienu konfermati.

Il-President għarraf lill-Kumitat b'din il-korrispondenza:-

Dok 49 komunikat (No. 997) datat l-1 ta' Ottubru 2013 mibgħut mill-President tal-Parlament Sirjan li l-iSpeaker għadda lill-Kumitat fejn fih qiegħda ssir sejħa għal waqfien mill-ġlied u għal soluzzjoni politika għall-kriżi Sirjana u fejn saret referenza għall-kriżi umanitarja li nħolqot b'tant refuġjati jħallu l-pajjiż; u

Dok 50 email bid-data tal-lum tat-23 ta' Settembru 2013 u ittra datata t-18 ta' Settembru 2013, fejn il-Viċi Presient tal-Kummissjoni, Marcos Sefcovic, għarraf li minn issa 'il quddiem il-Kummissjoni kienet se tibgħat lill-Parlamenti Nazzjonali u lill-Parlament Ewropew dokumenti li sa dak inhar, għalkemm pubbliċi, kienet qegħda tibgħathom biss lill-Gvernijiet Nazzjonali – dan jibqa' ma jgħoddx għal dokumenti klassifikati.

DISKUSSJONI DWAR JEKK IL-PROPOSTA GĦAL REGOLAMENT TAL-KUNSILL DWAR IT-TWAQQIF TAL-UFFIĊĊJU TAL-PROSEKUTUR PUBBLIKU EWROPEW (KUMM(2013)534) TISSODISFAX IL-PRINĊIPJU TAS-SUSSIDJARJETÀ.

Il-Kumitat iddiskuta l-abbozz ta' opinjoni motivata dwar din il-proposta li kien diġà tqassam lill-Membri u, wara li ġew introdotti xi emendi, rrakkomanda lill-Parlament biex jibgħatha lill-Kummissjoni Ewropea, lill-Parlament Ewropew u lill-Kunsill Ewropew.

Il-President informa lill-Kumitat li l-indikazzjonijiet kienu li se jitlaħaq il-minimu ta' 14-il vot meħtieġa sabiex din il-proposta tiġi riveduta kif provdut fl-Art.

7 (2) ta' Protokoll 2 li hemm mat-Trattat.

Dok 51 Opinjoni motivata maqbula mill-Kumitat Permanenti dwar l-Affarijiet Barranin u Ewropej rigward il-Proposta għal Regolament tal-Kunsill dwar it-twaqqif tal-Uffiċċju tal-Prosekutur Pubbliku Ewropew (Kumm(2013)534).

KONSIDERAZZJONI TA' PROPOSTI LEĠISLATTIVI FIR-RIGWARD TAL-OSSERVANZA TAL-PRINĊIPJU TAS-SUSSIDJARJETÀ

Il-Kumitat ikkonsidra l-20 proposta leġislattiva indikati hawn taħt maħruġa mill-istituzzjonijiet tal-Unjoni Ewropea flimkien mar-rapporti li saru fuqhom mir-research analyst tal-Kumitat dwar l-Affarijiet Barranin u Ewropej u qabel li ma jirriżultax li kien hemm ksur tal-prinċipju dwar is-sussidjarjetà:-

Fir-rigward tal-proposta li ġejja l-Kumitat talab aktar informazzjoni dwar il-pożizzjoni li kienu qegħdin jieħdu Stati Membri oħra u allura d-dokument kellu jinżamm fuq l-aġenda ta' Grupp ta' Ħidma I:-

Fis-7:20 pm il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees bar


KUMITAT PERMANENTI DWAR L-AFFARIJIET SOĊJALI

LAQGĦA NRU 9

L-Erbgħa, 23 ta' Ottubru 2013

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6.45 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Marthese Portelli u l-Onor.

Mistednin għal din il-laqgħa kien hemm il-Ministru tat-Trasport u l-Infrastruttura l-Onor.

Joe Mizzi u l-Onor Toni Bezzina.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Il-Minuti tal-Laqgħa Nru. 07 li saret nhar l-Erbgħa 16 ta' Ottubru 2013 ġew konfermati.

DISKUSSJONI DWAR L-ITTRA MIBGĦUTA LILL-KUMITAT MILL-ONOR TONI BEZZINA FUQ L-INĊIDENTI BIL-KAROZZI FIT-TOROQ TA' PAJJIŻNA

L-Onor.

Toni Bezzina ta spjegazzjoni fuq l-ittra li kien ippreżenta lill-Kumitat Permanenti dwar l-Affarijiet Soċjali, liema ittra kienet qiegħda tirriferi għal diversi aċċidenti bil-karozzi fit-toroq tagħna.

L-Onor Bezzina talab lill-Kumitat sabiex jiddiskuti fid-dettall it-tħaris tas-saħħa tan-nies fit-toroq tagħna u fuq kif pajjiżna jista' jtejjeb is-sigurtà fit-toroq tagħna.

Min-naħa tiegħu l-Ministru Joe Mizzi spjega kif hu ta struzzjonijiet lil Transport Malta sabiex jikkompilaw a road safety strategy li għandha sservi ta' bażi għal kif għandu jopera r-Road Safety Council.

Dan il-Kunsill se jkun qiegħed jimmaniġġja r-road traffic strategy ta' pajjiżna.

Il-Ministru semma' kif hemm bżonn li jittieħdu deċiżjonijiet short-term kif ukoll long-term fuq dan il-qasam, inkluż fuq l-użu tat-toroq miż-żwiemel u fuq aktar koordinazzjoni mal-pulizija.

Semma' kif inċident li fih kien involut żiemel fin-naħa t'isfel ta' Malta pparalizza t-traffiku kollu ta' dawk in-naħat u li dan iż-żiemel ħadd ma' seta' jmissu ħlief il-veterinarju tal-Gvern.

Apparti minn hekk dan il-veterinarju ma setax imur jasissti liż-żiemel.

Aspett ieħor li ssemma' mill-Ministru kien il-bżonn ta' inqas karrozzi fit-toroq tagħna.

Waħda mis-soluzzjonijiet għal dan il-għan hija l-upgrade tas-sistema tat-trasport, fejn bl-użu ta' fondi mill-Unjoni Ewropea għandha tiġi mtejba l-infrastruttura tat-toroq tagħna permezz tat-Ten-T network.

Wara kien hemm diskussjoni.

Fit-8:01 p.m. il-Kumitat aġġorna għal nhar l-Erbgħa, 30 ta' Ottubru, 2013 fl-istess ħin.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TALKAMRA TADDEPUTATI

KUMITAT PERMANENTI DWAR LAFFARIJIET EKONOMIĊI U FINANZJARJI

AVVIŻ

Laqgħa Nru 4

LErbgħa, 30 ta' Ottubru fis6.30 p.m.

Silvio Schembri, President talKumitat Permanenti dwar lAffarijiet Ekonomiċi u Finanzjarji, javża li lKumitat se jiltaqa' nhar lErbgħa, 30 ta' Ottubru fis6.30 p.m. filKamra talKumitati filPalazz, ilBelt, b'din laġenda:

Proposta għal Regolament talParlament Ewropew u talKunsill dwar laċċess ta' prodotti u servizzi ta' pajjiżi terzi għassuq intern talakkwist pubbliku talUnjoni u lproċeduri li jappoġġjaw innegozjati marbuta malaċċess talprodotti u sservizzi talUnjoni għasswieq talakkwist pubbliku ta' pajjiżi terzi.

Affarijiet oħra.

Proceedings, agenda, minutes and transcripts of the parliamentary committees fin